Document ID: 32004L0019

Komisjoni direktiiv 2004/19/EÜ,
1. märts 2004,
millega muudetakse direktiivi 2002/72/EÜ toiduainetega kokkupuutumiseks ettenähtud plastmaterjalide ja -toodete kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. detsembri 1988. aasta direktiivi 89/109/EMÜ toiduainetega kokkupuutumiseks ettenähtud materjale ja -tooteid käsitlevate liikmesriikide õigusaktide ühtlustamise kohta, [1] eriti selle artiklit 3,
pidanud nõu Euroopa Toiduohutusametiga
ning arvestades järgmist:
(1) Komisjoni direktiiviga 2002/72/EÜ [2] sätestatakse eeskirjad toiduainetega kokkupuutumiseks ettenähtud plastmaterjalide ja -toodete kohta.
(2) Direktiiviga 2002/72/EÜ kehtestatakse loetelu monomeeridest ja lähteainetest, mida võib kasutada plastmaterjalide ja -toodete valmistamiseks. Uue teabe põhjal tuleks teatavad siseriiklikul tasandil ajutiselt lubatud monomeerid ja uued monomeerid lisada kõnealuse direktiiviga lubatud ainete ühenduse loetelusse.
(3) Direktiivis 2002/72/EÜ esitatakse ka mittetäielik loetelu lisaainetest, mida on lubatud kasutada plastmaterjalide ja -toodete valmistamisel. Seda loetelu tuleks muuta, et lisada muud lisaained, millele Euroopa Toiduohutusamet (edaspidi "amet") on hinnangu andnud.
(4) Teatavate ainete puhul tuleks ühenduse tasandil juba kehtestatud piiranguid olemasoleva uue teabe põhjal muuta.
(5) Lisaainete praegune loetelu ei ole täielik, kuna see ei sisalda kõiki aineid, mis on praegu ühes või mitmes liikmesriigis lubatud. Kõnealuste lisaainete reguleerimist jätkatakse siseriikike õigusaktidega kuni otsuseni nende kandmise kohta ühenduse loetelusse.
(6) Lisaainete praegusest loetelust peaks saama positiivne loetelu, mis võimaldaks ühtlustada kõnealuste lisaainete kasutamise ühenduses. Ühes või mitmes liikmesriigis juba turule viidud lisaainetega seoses tuleks anda piisavalt aega andmete esitamiseks, mida amet vajab nende ohutuse hindamiseks. Seetõttu tuleks andmete esitamise tähtpäevaks määrata 31. detsember 2006.
(7) Kui andmed vastavad ameti nõuetele, peaks kõnealuste lisaainete kasutamist saama jätkata siseriiklike õigusaktide kohaselt, kuni nende hindamine on lõpetatud. Kui andmed ei vasta ameti nõuetele või kui need esitatakse pärast 31. detsembrit 2006, ei tohiks kõnealuseid lisaaineid kanda esimesse positiivsesse loetelusse.
(8) Kuupäev, mil lisaainete loetelust peab saama positiivne loetelu, tuleks kindlaks määrata hiljemalt 31. detsembril 2007, sest on võimatu teada, kui paljude lisaainete kohta esitatakse ametile vajalikud andmed. Kõnealuse kuupäeva kindlaksmääramisel tuleb arvesse võtta aeg, mis ametil kulub kõigi õigel ajal esitatud taotluste hindamiseks.
(9) Mõned toiduainetega kokkupuutumiseks ettenähtud plastmaterjalide ja -toodete valmistamisel kasutatavad ained lisatakse toiduainetele ka otse. Kõnealused ained ei tohiks kanduda materjalidest ja toodetest toiduainetesse kogustes, mis võiksid ületada asjakohaste toiduainetealaste õigusaktide või käesoleva direktiiviga ettenähtud piirnorme, olenevalt sellest, kumma sätestatud piirang on väiksem. Ühelgi juhul ei tohiks kõnealused ained kanduda plastmaterjalidest ja -toodetest toiduainetesse kogustes, mis tehnoloogiliselt mõjutavad valmistoodet. Selliste materjalide ja toodete kasutajaid, millest võib kõnealuseid aineid toiduainetesse kanduda, tuleks asjakohaselt teavitada, et nad saaksid täita asjakohaste toiduainetealaste õigusaktide nõudeid.
(10) Liikmesriikidel peaks olema kuni ühenduse sätete vastuvõtmiseni õigus ette näha eeskirjad seoses ainetega, mida kasutatakse aktiivelementidena toiduainetega kokkupuutuvates aktiivsetes materjalides ja toodetes.
(11) Seetõttu tuleks direktiivi 2002/72/EÜ vastavalt muuta.
(12) Käesoleva direktiiviga ettenähtud meetmed on kooskõlas toiduahela ja loomatervishoiu komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2002/72/EÜ muudetakse järgmiselt:
1. Artikli 3 lõiked 1 ja 2 asendatakse järgmisega:
"1. Plastmaterjalide ja -toodete valmistamisel võib kasutada üksnes II lisa A jaos loetletud monomeere ja muid lähteaineid, arvestades kõnealuses jaos ettenähtud piiranguid.
2. Erandina lõikest 1 võib II lisa B jaos loetletud monomeeride ja lähteainete kasutamist jätkata hiljemalt 31. detsembrini 2004 või kuni Euroopa Toiduohutusameti (edaspidi "amet") hinnangu saamiseni."
2. Artikkel 4 asendatakse järgmisega:
"Artikkel 4
1. III lisas on esitatud loetelu plastmaterjalide ja -toodete valmistamiseks lubatud lisaainetest ning piirangud ja/või spetsifikatsioonid nende kasutamise kohta.
Seda lisaainete loetelu käsitatakse mittetäieliku loeteluna, kuni komisjon otsustab artikli 4a kohaselt, et kõnesolevast loetelust saab ühenduse kasutusloaga lisaainete positiivne loetelu, mis välistab kõigi muude lisaainete kasutamise.
Komisjon määrab hiljemalt 31. detsembriks 2007 kuupäeva, mil kõnealusest loetelust saab positiivne loetelu.
2. III lisa B jaos loetletud lisaainete suhtes kohaldatakse alates 1. juulist 2006 erimigratsiooni piirnormidele vastavuse kontrolli mudelainega D või asenduskatsete katsematerjaliga direktiivi 82/711/EMÜ artikli 3 lõike 1 teise lõigu ja direktiivi 85/572/EMÜ artikli 1 kohaselt.
3. III lisa A ja B jaos esitatud lisad ei sisalda veel järgmisi lisaaineid:
a) lisaained, mida kasutatakse ainult järgmiste toodete valmistamisel:
- vedelad, pulbrilised või disperssed pinnakattematerjalid, nagu värnitsad, lakid, värvid jne, mida saadakse vaik- või polümeertoodetest,
- epoksüvaigud,
- liimid ja aktivaatorid,
- trükivärvid;
b) värvained;
c) lahustid."
3. Lisatakse artiklid 4a ja 4b:
"Artikkel 4a
1. Artikli 4 lõikes 1 nimetatud ainete loetelusse võib alati lisada uue lisaaine pärast seda, kui amet on kontrollinud selle ohutust.
2. Liikmesriigid näevad ette, et isikud, kes on huvitatud ühes või mitmes liikmesriigis juba turuleviidud lisaaine kandmisest artikli 4 lõikes 1 nimetatud loetelusse, esitavad hiljemalt 31. detsembriks 2006 kõnealuse aine ohutuse hindamiseks ametile vajalikud andmed.
Taotleja tutvub nõutavate andmete esitamisel väljaandega "Guidelines of the European Food Safety Authority for the presentation of an application for safety assessment of a substance to be used in food contact materials prior to its authorisation".
3. Kui amet taotleb lõikes 2 nimetatud andmetega tutvumise ajal täiendavat teavet, võib lisaaine kasutamist siseriiklike õigusaktide kohaselt jätkata kuni ameti arvamuse saamiseni, kui teave esitatakse ameti poolt kindlaksmääratud tähtaja jooksul.
4. Komisjon kehtestab hiljemalt 31. detsembriks 2007 esialgse loetelu lisaainetest, mille kasutamist võib jätkata pärast 31. detsembrit 2007 siseriiklike õigusaktide kohaselt, kuni amet on kõnealustele ainetele hinnangu andnud.
5. Lisaaine kantakse esialgsesse loetelusse järgmistel tingimustel:
a) lisaaine peab olema ühes või mitmes liikmesriigis lubatud hiljemalt 31. detsembril 2006;
b) lõikes 2 nimetatud andmed kõnealuse lisaaine kohta peavad olema ameti nõuete kohaselt esitatud hiljemalt 31. detsembril 2006.
Artikkel 4b
Ilma et see piiraks direktiivi 89/109/EMÜ artikli 4 kohaldamist, ei tohi liikmesriigid pärast 31. detsembrit 2006 anda kasutusluba artikli 4 lõikes 1 nimetatud lisaainetele, mida toidu teaduskomitee või amet ei ole kunagi hinnanud."
4. Lisatakse artikkel 5a:
"Artikkel 5a
5. Artiklis 4 nimetatud lisaained, mis on nõukogu direktiiviga 89/107/EMÜ [3] lubatud lisaainetena või nõukogu direktiiviga 88/388/EMÜ [4] lõhna- ja maitseainetena, ei kandu:
a) toiduainetesse kogustes, mis tehnoloogiliselt mõjutavad valmistoodet;
b) toiduainetesse, milles neid on lubatud kasutada lisaainete või maitse- ja lõhnaainetena, direktiivi 89/107/EMÜ, direktiivi 88/388/EMÜ või käesoleva direktiivi artikliga 4 sätestatud piiranguid ületavates kogustes, olenevalt sellest, millised piirangud on väiksemad;
c) toiduainetesse, milles nende kasutamine lisaainete või lõhna- ja maitseainetena ei ole lubatud, käesoleva direktiivi artikliga 4 ettenähtud piiranguid ületavates kogustes.
2. Turustamisetappidel, mis ei ole jaemüügietapid, tuleb toiduainetega kokkupuutumiseks ettenähtud plastmaterjalidele ja -toodetele, mis sisaldavad lõikes 1 nimetatud lisaaineid, lisada artikli 9 lõike 1 punktis b nimetatud teavet sisaldav kirjalik deklaratsioon.
3. Erandina lõikest 1 võib lõike 1 punktis a nimetatud ainete suhtes, kui neid kasutatakse toiduainetega kokkupuutuvate materjalide ja toodete aktiivelementidena, kohaldada siseriiklikke sätteid kuni ühenduse sätete vastuvõtmiseni."
5. Artikkel 7 asendatakse järgmisega:
"Artikkel 7
II ja III lisas sätestatud erimigratsiooni piirnorme väljendatakse milligrammides kilogrammi kohta (mg/kg). Kõnealuseid piirnorme väljendatakse milligrammides ruutdetsimeetri kohta (mg/dm2) järgmistel juhtudel:
a) tooted, mis on mahutid või mahutitega võrdsustatavad või mille täidetav maht on alla 500 milliliitri (ml) või üle 10 liitri (l);
b) lehed, kile või muu materjal või tooted, mis ei ole täidetav(ad) või mille puhul ei ole võimalik määrata toiduainega kokkupuutuva materjali või toote pindala ja toiduaine koguse suhet.
Neil juhtudel jagatakse II ja III lisas kindlaksmääratud piirnormid, mis on väljendatud milligrammides kilogrammi kohta (mg/kg), kokkuleppelise ümberarvestuskoefitsiendiga 6, et väljendada piirnorme milligrammides ruutdetsimeetri kohta (mg/dm2)."
6. Artikli 8 lõige 2 asendatakse järgmisega:
"2. Lõikega 1 ettenähtud erimigratsiooni piirnormidele vastavuse kontrollimine ei ole kohustuslik, kui üldmigratsiooni määramisel saadud väärtus näitab, et kõnealuses lõikes nimetatud erimigratsiooni piirnorme ei ületata."
7. Artiklit 9 muudetakse järgmiselt:
a) lõige 1 asendatakse järgmisega:
"1. Turustamisetappidel, mis ei ole jaemüügietapid, lisatakse toiduainetega kokkupuutumiseks ettenähtud plastmaterjalidele ja -toodetele kirjalik deklaratsioon, mis:
a) vastab direktiivi 89/109/EMÜ artikli 6 lõikele 5;
b) annab ainete kohta, mille toidus kasutamise suhtes kohaldatakse piiranguid, katseandmete või teoreetilise arvutuse põhjal saadud nõuetekohast teavet nende erimigratsiooni taseme ja, vajaduse korral, puhtusekriteeriumide kohta komisjoni direktiivide 95/31/EÜ, [5] 95/45/EÜ, [6] ja 2002/82/EÜ [7] kohaselt, et võimaldada kõnealuste materjalide ja toodete kasutajal täita asjakohaseid ühenduse sätteid või toidu suhtes kohaldatavaid siseriiklikke sätteid, kui ühenduse sätted puuduvad.";
b) lõige 2 jäetakse välja.
8. II-VI lisa muudetakse vastavalt käesoleva direktiivi I-V lisale.
Artikkel 2
1. Liikmesriigid võtavad vastu ja avaldavad käesoleva direktiivi täitmiseks vajalikud õigusnormid hiljemalt 1. septembriks 2005. Nad edastavad kõnealuste sätete teksti ning kõnealuste sätete ja käesoleva direktiivi vahelise vastavustabeli viivitamata komisjonile.
Kõnealuseid sätteid kohaldatakse sellisel viisil, et need:
a) lubavad alates 1. septembrist 2005 käesolevale direktiivile vastavate toiduainetega kokkupuutumiseks ettenähtud plastmaterjalide ja -toodete turustamist ning kasutamist;
b) keelavad alates 1. märtsist 2006 toota ja importida ühendusse selliseid toiduainetega kokkupuutumiseks ettenähtud plastmaterjale ja -tooteid, mis ei vasta käesolevale direktiivile.
Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
Artikkel 3
Käesolev direktiiv jõustub 20. päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 1. märts 2004

Labels: 0
3
17
1